**Ministru kabineta noteikumu projekta**

**“Grozījumi Ministru kabineta 2017. gada 16. augusta noteikumos Nr. 485 “Valsts un Eiropas Savienības atbalsta piešķiršanas, administrēšanas un uzraudzības kārtība augļu, dārzeņu un piena piegādei izglītības iestādēm””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts paredz grozīt nosacījumus Eiropas Savienības normatīvajos aktos noteiktās atbalsta programmas skolu apgādei ar augļiem, dārzeņiem un pienu (turpmāk – atbalsta programma) ieviešanai Latvijā, novēršot atbalsta programmas pirmajā darbības gadā (2017./2018. mācību gadā) konstatētās nepilnības, kas mazināja atbalsta programmas pievilcību un interesi par programmu.  Noteikumu projekts arī precizē atsevišķu atbalsta programmas nosacījumu piemērošanu, lai atbalsta programmā iesaistītajām personām nodrošinātu nepārprotamus un skaidrus noteikumus.  Paredzēts, ka noteikumu projekts stāsies spēkā pēc tā pieņemšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots atbilstoši Lauksaimniecības un lauku attīstības likuma 5. panta ceturtajai un septītajai daļai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2017. gada 16. augusta noteikumiem Nr. 485 “Valsts un Eiropas Savienības atbalsta piešķiršanas, administrēšanas un uzraudzības kārtība augļu, dārzeņu un piena piegādei izglītības iestādēm” (turpmāk – noteikumi Nr.485) Latvijā ir ieviesta Eiropas Savienības normatīvajos aktos noteiktā atbalsta programma skolu apgādei ar augļiem, dārzeņiem un pienu (turpmāk – atbalsta programma).  Atbalsta programma Eiropas Savienībā un Latvijā sāka darboties no 2017./2018. mācību gada, aizstājot līdzšinējās programmas “Skolas piens” un “Augļi skolai”.  Ņemot vērā pieredzi atbalsta programmas darbības pirmajā gadā, iesaistītās personas (atbalsta pretendenti, izglītības iestādes, produktu ražotāji) ir norādījušas uz vairākām nepilnībām atbalsta programmas nosacījumos, kas mazina atbalsta pretendentu un piena pārstrādes uzņēmumu interesi iesaistīties programmā.  Noteikumu projekts paredz novērst šīs nepilnības, lai saglabātu interesi par dalību programmā, tā pēc iespējas arī veicinot tālāku programmas paplašināšanos un iesaistot vairāk izglītības iestāžu, īpaši attālos novados.  1. Noteikumu projekts paredz mainīt atbalsta likmes piena izdalei. Pašlaik noteikumu Nr. 485 19. un 20. punkts nosaka atbalsta likmes aprēķināšanas kārtību piena izdalei, paredzot, ka atbalsta likmi veido noteikumu Nr. 485 5. pielikuma 2. punktā noteiktās nemainīgās daļas un mainīgā daļa, kas vienāda ar valsts vidējo svaigpiena iepirkuma cenu mēnesī, par kuru iesniegts atbalsta iesniegums. Šāda atbalsta likmes aprēķināšanas kārtība ļauj nodrošināt ciešu atbalsta piesaisti faktiskai tirgus situācijai un izvairīties no pārkompensācijas, jo atbalsta likmes ir mainīgas, atkarīgas no tirgus cenu sezonālās un strukturālās dinamikas gada laikā. Tomēr vienlaikus šāda atbalsta likmes aprēķināšanas kārtība neļauj atbalsta pretendentiem pilnvērtīgi sekot līdzi tiem piešķirto apgādes tiesību izlietošanai, jo valsts vidējā svaigpiena iepirkuma cena par mēnesi, kurā tiek piegādāti produkti, tiek aprēķināta līdz nākamā mēneša piecpadsmitajam datumam saskaņā ar noteikumu Nr. 485 20. punktu. Tādējādi atbalsta pretendentiem ir apgrūtināta finanšu plūsmas un produktu piegādes plānošana un dažkārt atbalsta programmas darbības gaitā ir veidojušās situācijas, kad produktu izdales pēdējā mēnesī atbalsta pretendentu pieprasītais atbalsta apmērs jau pārsniedza pieejamo apgādes tiesību apmēru.  Lai uzlabotu plānošanas iespēju atbalsta pretendentiem un padarītu atbalsta nosacījumus vairāk prognozējamus, noteikumu projekts paredz turpmāk noteikt nemainīgas atbalsta likmes piena izdalei, likmi izveidojot kā summu no noteikumu Nr. 485 5. pielikuma 2. punktā šobrīd noteiktajām likmes nemainīgajām daļām un konstanta lieluma 0,319 *euro* par litru, kas atbilst vidējai trīs gadu svaigpiena iepirkuma cenai tajos piena pārstrādes uzņēmumos, kuru produkcija saskaņā ar Lauku atbalsta dienesta (turpmāk – LAD) datiem 2017./2018. mācību gadā tika izplatīta atbalsta programmā. Laikposms, kurā tiek vērtēta attiecīgo uzņēmumu svaigpiena iepirkuma cena, ir:   * 2013. gada oktobris–2014. gada maijs; * 2016. gada oktobris–2017. gada maijs; * 2017. gada oktobris–2018. gada maijs.   Šis laikposms atbalsta likmes noteikšanā ir izvēlēts, jo aptver noteikumu Nr. 485 5. punktā noteikto piena izdales periodu vispārējās izglītības iestāžu mācību gada laikā trijos gados, tāpēc ir pietiekami objektīvs un ietver dažādu cenu svārstību periodus. Tādējādi var uzskatīt, ka šādas svaigpiena vidējās iepirkuma cenas izmantošana joprojām nodrošinās pietiekamu atbalsta piesaisti faktiskai tirgus situācijai, kā arī ļaus izvairīties no pārkompensācijas mācību gada laikā. (Jāņem vērā, ka piena iepirkuma cenu tendence gada laikā ir svārstīga, ar augstākām cenām rudens un ziemas periodā un zemākām cenām pavasarī un vasarā, taču gadā kopumā svārstību efekts izlīdzinās.)  Jāpiebilst, ka, ņemot vērā Krievijas Federācijas 2014. gada augustā ieviestā importa embargo izraisīto svaigpiena iepirkuma cenu nepārtraukto lejupslīdi no 2014. gada augusta līdz 2016. gada jūnijam, šis laikposms netiek ietverts vidējās svaigpiena iepirkuma cenas aprēķinā atbalsta programmas vajadzībām.  Vienlaikus no noteikumiem Nr. 485 svītrojams arī 10.6.apakšpunkts, jo svaigpiena ikmēneša iepirkuma cenas vairs netiks izmantotas atbalsta likmes noteikšanā.  Atbalsta likmju noteikšanas kārtības maiņa neietekmēs atbalsta programmas budžetu, kas piešķirts ar noteikumiem Nr. 485, jo produktu piegāde notiek, atbalsta pretendentam īstenojot piešķirtās apgādes tiesības, un apgādes tiesību aprēķināšana saskaņā ar noteikumu Nr. 485 13. punktu nav saistīta ar atbalsta likmi. Tomēr atbalsta likmju noteikšanas kārtības maiņa var minimāli samazināt kopējo atbalsta programmā piegādātā piena apjomu, tāpēc ka, pastāvot nemainīgai atbalsta likmei, apgādes tiesību apmērs var tikt izmantots agrāk. (Pašlaik mēnešos, kad piena iepirkuma cenas pazeminās, apgādes tiesību izmantošanā veidojas noteikta rezerve salīdzinājumā ar mēnešiem, kad svaigpiena iepirkuma cenas palielinās.) Zemkopības ministrijas aprēķini (1. tabula), kas izdarīti, izmantojot LAD datus par programmā iesaistīto izglītojamo skaitu 2017./2018. mācību gadā un Lauksaimniecības datu centra datus par svaigpiena iepirkuma vidējām cenām iepriekšminētajos laikposmos, liecina, ka atbalsta likmes izmaiņas vienam programmā iesaistītajam izglītojamam piegādātā piena daudzumu samazina tikai par vienu porciju (vidēji viena porcija ir 200 ml), t.i., vienu izdales dienu visā izdales periodā. Šādu ietekmi var uzskatīt par nebūtisku. Aprēķinos nav ņemtas vērā likmju atšķirības atkarībā no izdalāmā piena tilpuma (fasējuma) un piena kvalitātes (bioloģiskais vai pārējais), kā arī šāda piena īpatsvars kopējā piegādājamā piena apjomā.  1. tabula  Piena izdalei piemērojamo atbalsta likmju izmaiņu ietekme uz porciju skaitu vienam izglītojamam izdales periodā *(pēc 2017./2018. rādītājiem)*   |  |  |  | | --- | --- | --- | |  | Esošais scenārijs\* | Jaunais scenārijs\*\* | | Aploksne piena izdalei, EUR | 2 861 535 | 2 861 535 | | Izglītojamo skaits programmā | 229 617 | 229 617 | | Porcijas vidējais lielums, litri | 0,20 | 0,20 | | Vidējā svaigpiena iepirkuma cena valstī laikā no 2017. gada oktobra līdz 2018. gada maijam, *euro* par litru | 0,307 (*mainīga pa mēnešiem*) | nav attiecināms | | Vidējā svaigpiena iepirkuma cena programmā iesaistītiem uzņēmumiem trīs gadu laikposmā, *euro* par litru | nav attiecināms | 0,319 | | Atbalsta likmes nemainīgā daļa (vidēji pa visiem piena veidiem), *euro* par litru | 0,515 | 0,515 | | Kopējā atbalsta likme *euro* par litru (*svaigpiena iepirkuma cena + likmes nemainīgā daļa*) | 0,822 (*mainīga pa mēnešiem, sekojot iepirkuma cenai*) | 0,834 | | Iespējamais porciju skaits vienam izglītojamam izdales periodā (*aploksne : atbalsta likme : izglītojamo skaits : porcijas lielums*) | 75,82 | 74,67 | | Ietekme uz porciju skaitu vienam izglītojamam | nav attiecināms | – 1,14 |   *Skaidrojumi.*  *\* Esošais scenārijs atspoguļo aprēķinus par atbalsta programmas faktisko iespējamo īstenošanu 2017./2018. mācību gadā, pieņemot, ka visā izdales periodā bija nemainīga svaigpiena iepirkuma cena un visa veida pienam tika piemērota vidēja nemainīgā atbalsta likmes daļa.*  *\*\* Jaunais scenārijs atspoguļo aprēķinus par atbalsta programmas iespējamo īstenošanu 2017./2018. mācību gadā, ja pastāv nemainīga atbalsta likme, pieņemot, ka jebkura veida pienam tiek piemērota vienāda atbalsta likme.*  2. Noteikumu projekts paredz arī turpmāk noteikt vienādu izdales periodu gan pienam, gan augļiem, dārzeņiem un asorti. Līdz šim noteikumu Nr. 485 5. punkts noteica, ka augļu, dārzeņu un asorti izdales periods sākas novembrī, bet pienam – oktobrī. Tā kā atbalsta programmā iesaistītie augļu un dārzeņu ražotāji ir norādījuši, ka var nodrošināt atbalsta programmas nosacījumiem atbilstošus produktus jau no oktobra, ir nepieciešams izdarīt attiecīgus grozījumus.  3. Reizē ar vienāda izdales perioda noteikšanu noteikumu projekts arī paredz noteikt vienādus nosacījumus atbalsta priekšfinansējuma saņemšanai.  4. Tāpat noteikumu projekts paredz iespēju atbalsta pretendentam, ja tas līdz kārtējā mācību gada beigām plāno neizmantot visu tam piešķirto apgādes tiesību apmēru, nodot visas vai daļu no tam piešķirtām neizmantotajām apgādes tiesībām par attiecīgo izglītības iestādi citam atbalsta pretendentam. Projektā noteikts, ka apgādes tiesību nodošana ir spēkā no dienas, kad atbalsta pretendents ir iesniedzis LAD pilnīgu informāciju par programmā piegādātajiem un izdalītajiem produktiem līdz apgādes tiesību nodošanas dienai. LAD aprēķinās citam atbalsta pretendentam nododamo apgādes tiesību apmēru, no atbalsta pretendentam, kurš nodod apgādes tiesības, piešķirtā apgādes tiesību apmēra atņemot līdz apgādes tiesību nodošanai izmantoto apgādes tiesību apmēru. Tādējādi atbalsta pretendents, kas nodod apgādes tiesības par attiecīgo izglītības iestādi, no apgādes tiesību nodošanas dienas pārtrauc produktu piegādi šai izglītības iestādei, pamatojoties uz noteikumu Nr. 485 12. punktu. Pārrēķināto apgādes tiesību apmēru LAD apstiprina ar lēmumu un par pieņemto lēmumu informē abus atbalsta pretendentus. Apgādes tiesību nodošana un apgādes tiesību apmēra pārrēķins neietekmē atbalsta aprēķināšanu un izmaksāšanu par produktiem, kas piegādāti līdz apgādes tiesību nodošanai. Pēc apgādes tiesību nodošanas abiem pretendentiem ir spēkā pārrēķinātais apgādes tiesību apmērs, un atbilstoši tiem tiek piegādāti produkti, kā arī pieprasīts un saņemts atbalsts.  Attiecībā uz apgādes tiesību nodošanu projekta 3. punktā izteiktais noteikumu Nr. 485 17.2 punkts ietver atsauci uz noteikumu Nr. 485 17.11 un 17.12 apakšpunktu, kuros ietvertas atsauces uz tālākiem noteikumu Nr. 485 punktiem. Šajā gadījumā Zemkopības ministrija uzskata, ka tiešu atsauču uz minētajiem tālākiem noteikumu Nr. 485 punktiem lietošana radītu neskaidrus un maldinošus nosacījumus atbalsta pretendentiem. Proti:  4.1. Saskaņā ar Komisijas 2016. gada 3.novembra īstenošanas regulas (ES) 2017/39 par to, kā Eiropas Parlamenta un Padomes Regulu (ES) Nr. 1308/2013 piemērot attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu (turpmāk – Regula 2017/39) 4. panta 1., 2. un 3. punktu, kā arī noteikumu Nr. 485 34.1. apakšpunktu atbalsta pretendents iesniegumu atbalsta saņemšanai iesniedz par katru izdales perioda mēnesi. Savukārt saskaņā ar Regulas 2017/39 4. panta 4. punktu iesniegumu atbalsta saņemšanai par kārtējo izdales perioda mēnesi atbalsta pretendents var iesniegt trīs mēnešu laikā no attiecīgā izdales mēneša beigām;  4.2. Regulas 2017/39 4. panta 2. punkts un 6. punkts nosaka, kura apliecinoša informācija un dokumenti ir jāpievieno atbalsta iesniegumam, un šie nosacījumi Latvijā tiek ieviesti ar noteikumu Nr. 485 34.2., 34.3., 34.4. un 34.5. apakšpunktu;  4.3. ņemot vērā pamatojuma 1. un 2. punktā minētos normatīvo aktu nosacījumus, atbalsta pretendents brīdī, kad tas nolemj nodot apgādes tiesības citam atbalsta pretendentam, var nebūt iesniedzis iesniegumu atbalsta saņemšanai par periodu līdz pat trīs mēnešiem. Tādējādi Lauku atbalsta dienesta rīcībā par šo laikposmu nav informācijas, kas ļautu aprēķināt izmantoto apgādes tiesību apmēru un citam atbalsta pretendentam nododamo apgādes tiesību apmēru;  4.4. norādām, ka apgādes tiesību nodošana ir paredzēta kā ārpuskārtas gadījums, ja atbalsta pretendents neplāno izmantot tam piešķirtās apgādes tiesības pilnā apmērā. Lēmumu par apgādes tiesību nodošanu atbalsta pretendents var pieņemt jebkurā brīdī;  4.5. lai Lauku atbalsta dienests varētu veikt apgādes tiesību pārrēķinu un būtu iespējama apgādes tiesību nodošana citam atbalsta pretendentam, ir nepieciešams, lai atbalsta pretendents, kurš nodod apgādes tiesības, nodošanas brīdī iesniegtu pilnīgu informāciju par veiktajām piegādēm un norēķiniem par tām no pēdējā atbalsta iesnieguma līdz apgādes tiesību nodošanai;  4.6. tādēļ 3. punktā izteiktais noteikumu Nr. 485 17.11 apakšpunkts paredz, ka apgādes tiesību nodošanas gadījumā atbalsta iesniegums ir iesniedzams par citu laikposmu, nekā noteikts noteikumu Nr. 485 34.1.apakšpunktā. Šis laikposms var būt arī ilgāks par vienu izdales perioda mēnesi.  4.7. attiecībā uz atbalsta pretendentu, kas pārņem apgādes tiesības, projekta 3. punktā izteiktais noteikumu Nr. 485 17.12 apakšpunkts paredz, ka tam jāiesniedz noteikumu Nr. 485 9.1.2. apakšpunktā minētais iesniegums dalībai programmā kārtējā mājību gadā, tostarp informācija par piegādājamiem produktiem un to ražotāju un informācija par izglītības iestādi, kurai tiks piegādāti produkti. Apgādes tiesību nodošanas gadījumā tā būs izglītības iestāde, uz kuru citam atbalsta pretendentam piešķirtās apgādes tiesības pārņem otrs atbalsta pretendents;  4.8. taču noteikumu Nr. 485 9.1. apakšpunktā noteikts, ka iesniegums dalībai programmā kārtējā mācību gadā Lauku atbalsta dienestā jāiesniedz līdz kārtējā gada 10. septembrim vai piecu darbdienu laikā pēc paziņojuma par pieejamu finansējumu publicēšanas;  4.9. tā kā apgādes tiesības var nodot (pārņemt) jebkurā brīdī izdales periodā,projekta 3. punktā izteiktais noteikumu Nr. 485 17.12 apakšpunkts paredz citu iesnieguma iesniegšanas kārtību dalībai programmā nekā noteikumu Nr. 485 9.1. apakšpunkts.  5. Noteikumu projekts arī tehniski precizē sankciju piemērošanu noteikumu Nr. 485 18. punktā, nosakot, ka apgādes tiesību izmantošanu nosaka par katru atbalsta pretendenta apgādājamo izglītības iestādi. Šāds regulējums nepieciešams, lai:  a) padarītu skaidrāku apgādes tiesību piemērošanu, jo noteikumu Nr. 485 11. punkts arī paredz, ka apgādes tiesības atbalsta pretendentam tiek piešķirtas par katru atsevišķu izglītības iestādi;  b) lai nodrošinātu pēc iespējas pilnīgāku pieejamā finansējuma izmantošanu un augstāku programmas rezultatīvo rādītāju sasniegšanu, ņemot vērā, ka katru izglītības iestādes apgādi ar vienu produktu grupu mācību gadā nodrošina tikai viens atbalsta pretendents. Viens atbalsta pretendents var apkalpot vairākas izglītības iestādes, un katrā no tām var būt krasi atšķirīgs izglītojamo skaits, tāpēc arī apgādes tiesību apmērs starp šīm izglītības iestādēm var būt krasi atšķirīgs. Tādējādi, neapgūstot tam piešķirtās apgādes tiesībās par mazākām izglītības iestādēm, atbalsta pretendents joprojām var sasniegt augstus tam piešķirto visu apgādes tiesību kopsummas rādītājus uz salīdzinoši lielāko izglītības iestāžu rēķina. Turklāt var veidoties situācijas, kad atbalsta pretendents izdales periodā ilgstoši nepiegādā produktus vienai vai vairākām izglītības iestādei, par kurām tam piešķirtas apgādes tiesības, un nenodod apgādes tiesības citam atbalsta pretendentam vai neatsakās no tām, tādējādi veicinot atbalsta programmai pieejamā finansējuma nepilnīgu izmantošanu un nenodrošinot programmas īstenošanu attiecīgajās izglītības iestādēs. Tādēļ ir korekti apgādes tiesību apguves apmēru vērtēt par katru izglītības iestādi atsevišķi, nevis par visām atbalsta pretendenta apgādājamām izglītības iestādēm kopā;  7. Noteikumu projekts paredz, ka grozījumi netiek piemēroti attiecībā uz atbalsta programmas īstenošanu (produktu piegādi, atbalsta iesniegumu un tiem pievienojamo dokumentu iesniegšanu, atbalsta aprēķināšanu un izmaksāšanu, sankciju piemērošanu) 2017./2018. mācību gadā. Šāds nosacījums nepieciešams tāpēc, ka atbalsta iesniegumus var iesniegt trīs mēnešu laikā pēc produktu izdales mēneša beigām, kā arī LAD atbalsta izmaksāšanas termiņš ir trīs mēneši no atbalsta iesnieguma saņemšanas dienas. Tādējādi veidojas situācijas, kad, sākoties nākamajam mācību gadam, vēl tiek administrēts atbalsts par iepriekšējo mācību gadu. Šādās situācijās ir jāpiemēro atbalsta nosacījumi, kas bija spēkā mēnesī, kad tika piegādāti produkti. |
| 3. | Projekta izstrādē iesaistītās institūcijas un publiskās personas kapitālsabiedrības | Zemkopības ministrija un LAD |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupa, ko tiesiskais regulējums tieši ietekmēs, ir:   * atbalsta pretendenti, kas atbalsta programmā nodrošina produktu piegādi un izdalīšanu, tostarp produktu ražotāji. Pēc Lauku atbalsta dienesta tīmekļvietnē publicētās informācijas, 2017./2018. mācību gadā dalībai programmā bija apstiprināti 167 atbalsta pretendenti; * produktu ražotāji, kuru produkcijas izdalīšanu atbalsta programmā nodrošina atbalsta pretendenti.   Tāpat tiesiskajam regulējumam var būt netieša ietekme uz atbalsta programmas mērķauditoriju – izglītojamiem pirmsskolas izglītības iestādēs un vispārējās izglītības iestāžu 1.–9. klasē, ja turpmākos mācību gados atbalsta programmā iesaistīsies izglītības iestādes, kas programmā pagaidām neiesaistās. Pēc LAD atbalsta dienesta provizoriskajiem datiem par programmas rezultatīvajiem rādītājiem, 2017./2018. mācību gadā atbalsta programmā pienu saņēma 83,3% no visiem mērķauditorijas izglītojamiem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā ietvertās normas attiecībā uz atbalsta likmes noteikšanu piena izdalei nerada papildu informācijas sniegšanas pienākumu un neveido administratīvo slogu.  Noteikumu projektā ietvertās normas attiecībā uz apgādes tiesību nodošanu paredz informācijas sniegšanas pienākumu, ja atbalsta pretendents vēlas nodot tam piešķirtās apgādes tiesības citam atbalsta pretendentam, taču precīzu šādu gadījumu skaitu nav iespējams paredzēt. |
| 3. | Administratīvo izmaksu monetārs novērtējums | Pamatojoties uz tabulas 2. punktā minēto informāciju, tiks pieņemts, ka viena mācību gada laikā apgādes tiesību nodošanas iespēju izmantos pieci atbalsta pretendenti. Šiem atbalsta pretendentiem jāsagatavo un jāiesniedz LAD informācija par piegādātajiem un izdalītajiem produktiem par visu periodu, ko līdz apgādes tiesību nodošanai neaptver pēdējais iesniegtais iesniegums atbalsta saņemšanai.  Pēc Centrālās Statistikas pārvaldes datiem, vienas stundas darbaspēka izmaksas 2017. gada 1. ceturksnī bija:   * augkopībā un lopkopībā – 7,10 *euro*; * pārtikas produktu ražošanā – 6,85 *euro*; * valsts pārvaldē – 9,97 *euro*.   Attiecībā uz atbalsta pretendentiem aprēķinos izmanto aritmētisko vidējo rādītāju starp darbaspēka izmaksām augkopībā un lopkopībā un pārtikas produktu ražošanā, t.i., 6,98 *euro*.  Tiek pieņemts, ka apgādes tiesību nodošanai (un pārņemšanai) nepieciešamās informācijas sagatavošana un iesniegšana aizņem divas stundas.  Tiek pieņemts, ka viena šāda iesnieguma un tam pievienoto dokumentu apstrāde LAD aizņem 5 stundas.  Tādējādi noteikumu projekta radītās administratīvās izmaksas gadā ir šādas:  1) atbalsta pretendentiem:  **1 iesniegums \* 5 reizes\* 2 stundas\* 6,98 *euro* = 69,80 *euro;***  2) LAD:  **1 iesniegums \* 5 reizes\* 5 stundas\* 9,97 *euro* = 249,25 *euro;***  3)kopā: **319,05 *euro*.** |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Noteikumu projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2013. gada 17. decembra regula (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (turpmāk – Regula 1308/2013) |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| 1.tabula Tiesību akta projekta atbilstība ES tiesību aktiem | | | | | |
| Attiecīgā ES tiesību akta datums, numurs un nosaukums | | ES tiesību akti, no kuriem izriet saistības:  Regula 1308/2013 | | | |
| A | | B | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas 1308/2013 23. panta 1.punkta “b” apakšpunkts | | 1., 5., 9., 10. un 11. punkts | Ieviests pilnībā. | | Netiek noteiktas stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Projekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | |
| Cita informācija | | Nav. | | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. | | | | |
| A | B | | | C | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | | Informācija par to vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | |
| Projekts šo jomu neskar. | Projekts šo jomu neskar. | | | Projekts šo jomu neskar. | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. | | | | |
| Cita informācija | Nav. | | | | |

|  |  |  |  |  |
| --- | --- | --- | --- | --- |
| VI. Sabiedrības līdzdalība un komunikācijas aktivitātes | | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | | Sabiedrības līdzdalība nodrošināta atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”. Ieinteresētajām personām ir tiesības izteikt viedokli un sniegt rakstiskus priekšlikumus. |
| 2. | | Sabiedrības līdzdalība projekta izstrādē | | Noteikumu projekts 2018. gada 10. jūlijā tika nosūtīts izvērtēšanai un viedokļa sniegšanai lauksaimnieku nevalstiskajām organizācijām (Lauksaimnieku organizāciju sadarbības padomei, Latvijas Piensaimnieku centrālajai savienībai, Latvijas Augļkopju asociācijai, biedrībai “Latvijas dārznieks”), Latvijas Izglītības iestāžu ēdinātāju asociācijai un Latvijas Pašvaldību savienībai. |
| 3. | | | Sabiedrības līdzdalības rezultāti | Lauksaimnieku nevalstiskās organizācijas, Latvijas izglītības iestāžu ēdinātāju asociācija un Latvijas Pašvaldību savienība nav paudušas iebildumus pret projekta apstiprināšanu. |
| 4. | | | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | LAD |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem. | Noteikuma projekts šo jomu neskar. |
| 3. | Cita informācija | Nav. |

Zemkopības ministrs Jānis Dūklavs

Orlova 67027376

Inga.Orlova@zm.gov.lv